শাহেনশা আসতে পারেন বইমেলা প্রাঙ্গণে!
‘পাবলিশার্স অ্যান্ড বুক সেলার্স গিল্ড’এর অন্তত তেমনটাই দাবি। গিল্ডের সাধারণ সম্পাদক ত্রিদিব চট্টোপাধ্যায়ের কথায়, ‘‘আমরা ক্লু দিচ্ছি মাত্র! বেশি কিছু বলব না। ‘কলকাতা সাহিত্য উৎসব’এর শেষদিনে ‘অমিতাভ বচ্চন কানেক্ট’ নামে আমরা একটা অনুষ্ঠান রেখেছি!’’ সেখানেই আসার কথা অমিতাভের।
 
বইমেলায় ‘কলকাতা লিটারেচার ফেস্টিভ্যাল’ শুরু হচ্ছে ৪ ফেব্রুয়ারি। চলবে ৬ ফেব্রুয়ারি পর্যন্ত। ‘‘শেষ দিনের অনুষ্ঠানে একজন সেলিব্রিটি আসবেন। তিনি অমিতাভ বচ্চন হতে পারেন। আবার অমিতাভের সঙ্গে দীর্ঘদিন কাজ করেছেন এমন কেউও হতে পারেন,’’ বক্তব্য ত্রিদিবের।
সাহিত্য উৎসবের উদ্বোধনে থাকছেন অশোক বাজপেয়ী, সঞ্জীব চট্টোপাধ্যায়, অমল পালেকর। সেদিনের আলোচনা-চক্রের বিষয়— ‘অসহিষ্ণুতা সহিষ্ণু ভারতে’। সাহিত্য সভায় থাকছেন দুর্জয় দত্ত, প্রীতি শেনয়, নভোনীল চক্রবর্তী, সুমৃত শাহী প্রমুখ। থাকবে বিশেষ অনুষ্ঠান ‘দ্য স্ট্রিংজ অফ হারমনি’। অংশ নেবেন— আমান আলি, আয়ান আলি এবং তন্ময় বসু।

চলছে শেষ মুহূর্তের প্রস্তুতি। ছবি: সুতীর্থ চট্টোপাধ্যায়
আরও পড়ুন—
• ‘‘অবসাদে ভুগলেই কলকাতায় যান’’, বলছেন অমিতাভ। পড়ুন এক্সক্লুসিভ সাক্ষাৎকার